晉安城東溫泉
作者：胡仲弓
朝代：宋

paragraphs: 女媧補天愁天破，石底千年埋宿火。
火蒸泉脈爲溫湯，鑿開浴沼涵天光。
美人含羞弄清泚，一朶芙蓉蘸秋水。
起來無力著纖裳，冰肌縹緲輕雲香。
人間何福能堪此，好與天家浴仙子。
曾聞前代有華清，玉龍活動真妮驚。
吾皇仁聖格天地，天錫玄符地呈瑞。
風雷奔擊鬼神呼，溫泉一夕移燕都。